CELEX: 62021TN0585
Language: et
Date: 2021-09-09 00:00:00
Title: Kohtuasi T-585/21: 9. septembril 2021 esitatud hagi – Zásilkovna versus komisjon

29.11.2021   
            
            
               ET
            
            
               Euroopa Liidu Teataja
            
            
               C 481/31
            
         
      9. septembril 2021 esitatud hagi – Zásilkovna versus komisjon
      (Kohtuasi T-585/21)
      (2021/C 481/44)
      Kohtumenetluse keel: inglise
      
         Pooled
      
      
         Hageja: Zásilkovna s. r. o (Praha, Tšehhi Vabariik) (esindaja: advokaat R. Kubáč)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni otsus asjas SA.55208 (2020/C) – universaalteenuse osutamise kohustuse täitmise eest makstav hüvitis Česká poštale (Tšehhi Post) ajavahemikus 2018–2022 kirjade kujul, mis pärinevad i) 9. juulist 2021 ja ii) 31. augustist 2021, millega osaliselt jäetakse rahuldamata hageja 8. novembri 2019. aasta kaebus, mis puudutab Česká pošta s.p. poolt oma majandustegevuse ristsubsideerimist;
               
            
                  —
               
               
                  jätta komisjoni kohtukulud tema enda kanda ja mõista temalt välja hageja kohtukulud.
               
            
         Väited ja peamised argumendid
      
      Hagi põhjenduseks esitab hageja kaks väidet.
      
                  1.
               
               
                  Esimene väide, et komisjon tegi ilmse vea, kui ta leidis, et Česká pošta ristsubsideerimine ei kujuta endast riigiabi ELTL artikli 107 lõike 1 tähenduses.
                  
                              —
                           
                           
                              Konkreetselt väidab hageja, et Česká pošta ristsubsideerimine on ELTL artikli 107 lõikega 1 kokkusobimatu eraldiseisev riigiabi, mis leidis aset juba vähemalt ajavahemikus 2013–2017 (ja väga tõenäoliselt isegi varem) ja mida komisjon oleks seega pidanud põhjalikult analüüsima eraldi haldusmenetluses, mitte aga menetluse kõrvalküsimusena asjas SA.55208 (2020/C), mis piirdub ajavahemikuga 2018–2022. Seda argumenti toetab komisjoni varasem otsustuspraktika. Siiski järeldas komisjon valesti, et kõnealune ristsubsideerimine ei kujuta endast üldse riigiabi.
                           
                        
            
                  2.
               
               
                  Teine väide, et komisjon rikkus olulist menetlusnormi, kui ta ei põhjendanud nõuetekohaselt oma otsust mitte lugeda Česká pošta ristsubsideerimist eraldiseisvaks riigiabiks.
                  
                              —
                           
                           
                              Konkreetselt jättis komisjon vaidlustatud otsuse nõuetekohaselt põhjendamata. Seetõttu rikkus komisjon hageja olulist menetlusõigust, kuna kõik ELi institutsioonid on kohustatud põhjendama asjakohaseid akte, selleks et tagada nende aktide kohtuliku kontrolli.